b'\n_START_ARTICLE_\nAmorfiset metallit\n_START_SECTION_\nHistoria\n_START_PARAGRAPH_\nAmorfiset metallit keksittiin 1952, kun Buckel ja Hilsch tutkivat ohuiden amorfisten filmien superkonduktiivista vaikutusta . Amorfisia metalleja alettiin kuitenkin tutkia enemm\xc3\xa4n vasta 1960-luvulla, kun Klement, Willens ja Duwez valmistivat Caltechissa amorfisen metalliseoksen kullasta ja piist\xc3\xa4 (Au\xe2\x82\x87\xe2\x82\x85Si\xe2\x82\x82\xe2\x82\x85). Heid\xc3\xa4n kehitt\xc3\xa4m\xc3\xa4 nopean j\xc3\xa4\xc3\xa4hdytyksen tekniikka mahdollisti my\xc3\xb6s muiden amorfisten metalliseosten kehitt\xc3\xa4misen ja tutkimisen. Kristalloitumisen est\xc3\xa4miseksi j\xc3\xa4\xc3\xa4hdytyksen tulee tapahtua nopeudella 10\xe2\x81\xb6 K/s. T\xc3\xa4m\xc3\xa4n j\xc3\xa4\xc3\xa4hdytysnopeuden saavuttamiseksi, valmistettujen amorfisten metallien paksuus oli oltava alle 100\xc2\xb5m._NEWLINE_1976 H. Liebermann ja C. Graham kehittiv\xc3\xa4t menetelm\xc3\xa4n, jolla voidaan valmistaa amorfista metallia ohuina nauhoina nopeasti py\xc3\xb6riv\xc3\xa4ll\xc3\xa4 alij\xc3\xa4\xc3\xa4hdytetyll\xc3\xa4 py\xc3\xb6r\xc3\xa4ll\xc3\xa4. Heid\xc3\xa4n k\xc3\xa4ytt\xc3\xa4m\xc3\xa4 metalliseos sis\xc3\xa4lsi rautaa, nikkeli\xc3\xa4, fosforia ja booria, mik\xc3\xa4 tunnetaan nyky\xc3\xa4\xc3\xa4n kauppanimell\xc3\xa4 Metglas. Sit\xc3\xa4 k\xc3\xa4ytet\xc3\xa4\xc3\xa4n nyky\xc3\xa4\xc3\xa4n pienih\xc3\xa4vi\xc3\xb6isiss\xc3\xa4 voimavirtamuuntajissa._NEWLINE_1980-luvun alussa onnistuttiin valmistamaan 5 mm halkaisijaltaan olevia sauvoja palladium-, lyijy- ja antimoniseoksesta etsaamalla ja sen j\xc3\xa4lkeen suorittamalla useita l\xc3\xa4mmitys-j\xc3\xa4\xc3\xa4hdytys-syklej\xc3\xa4. Boorioksidivirtauksella paksuus saatiin kasvatettua jopa yhteen senttimetriin._NEWLINE_1990-luvulla kehitettiin useita metalliseoksia, joista voitiin valmistaa amorfisia metalliseoksia j\xc3\xa4\xc3\xa4hdytysnopeudella 1 K/s. T\xc3\xa4m\xc3\xa4 mahdollisti amorfisten metalliseosten bulkkituotannon, ja valettujen amorfisten metalliseoslaattojen paksuuden kasvamisen jopa useisiin senttimetreihin._NEWLINE_2004 Virginian yliopiston tutkimusryhm\xc3\xa4 ja Oak Ridgen kansallinen laboratorio onnistuivat erill\xc3\xa4\xc3\xa4n valmistamaan amorfista ter\xc3\xa4st\xc3\xa4, joka huoneenl\xc3\xa4mm\xc3\xb6ss\xc3\xa4 ei ole magneettista ja on mekaanisesti huomattavasti normaalia ter\xc3\xa4st\xc3\xa4 vahvempaa.\n_START_SECTION_\nOminaisuudet\n_START_PARAGRAPH_\nToisin kuin perinteisten kiteisten metallimateriaalien, amorfisten metallien atomitason rakenne on j\xc3\xa4rjest\xc3\xa4ytym\xc3\xa4t\xc3\xb6n ja tiivis.  Atomien j\xc3\xa4rjest\xc3\xa4ytyminen muistuttaakin l\xc3\xa4hinn\xc3\xa4 lasien atomij\xc3\xa4rjestyst\xc3\xa4.  T\xc3\xa4m\xc3\xa4 rakenne saavutetaan metallin nopealla j\xc3\xa4\xc3\xa4hdytt\xc3\xa4misell\xc3\xa4 (ainakin 1 \xc2\xb0C/s), jolloin kiteet eiv\xc3\xa4t ehdi ydinty\xc3\xa4. Nopean j\xc3\xa4\xc3\xa4hdytyksen ohella amorfisen metallin valmistuksessa on keskeist\xc3\xa4, ett\xc3\xa4 joukossa on atomikooltaan ainakin 12\xc2\xa0% eroavia metalleja. Yleens\xc3\xa4 amorfiset metallit ovat v\xc3\xa4hint\xc3\xa4\xc3\xa4n kolmen metallin seoksia ja k\xc3\xa4ytettyjen metallien sekoitusentalpian on oltava negatiivinen. _NEWLINE_Tihe\xc3\xa4st\xc3\xa4 pakkautumisesta seuraa my\xc3\xb6s amorfisen metalliseoksen korkeampi viskositeetti ja hieman korkeampi tiheys (kg/m3) kuin kristallisella muodollaan.  Amorfisen metallin valmistukseen vaadittu nopea j\xc3\xa4\xc3\xa4hdytys rajoittaa tuotettavan kappaleen kokoa, mutta selke\xc3\xa4n sulamispisteen puuttuminen tekee muoveille k\xc3\xa4ytettyjen muokkausmenetelmien kuten ruiskuvalun mahdolliseksi.  Amorfinen metalli my\xc3\xb6s kutistuu j\xc3\xa4\xc3\xa4htyess\xc3\xa4\xc3\xa4n v\xc3\xa4hemm\xc3\xa4n.\n_START_SECTION_\nMekaaniset ja kemialliset ominaisuudet\n_START_PARAGRAPH_\nAmorfisilla metalleilla on tyypillisesti korkea Youngin moduuli (jopa yli 100 MPa) ja etenkin zirkonium-pohjaiset amorfiset metalliseokset ovat osoittautuneet mekaanisesti vahvoiksi.  Niill\xc3\xa4 on my\xc3\xb6s niobium-, tantaali-, titaani- ja kromi-seosten ohella hyv\xc3\xa4 my\xc3\xb6t\xc3\xb6lujuus ja korroosion kesto.  Rauta- ja koboltti-pohjaisilla amorfisilla metalliseoksilla on puolestaan todettu erinomaisia magneettisia ominaisuuksia.  Magnesium- ja kalsium-pitoiset seokset ovat biologisesti aktiivisia ja niiden murtolujuus on hyvin l\xc3\xa4hell\xc3\xa4 luun ominaisuuksia. _NEWLINE_Amorfiset metallit jakavat kuitenkin laseille tyypillisi\xc3\xa4 ei haluttuja ominaisuuksia, kuten haurauden etenkin vetorasituksessa.  Vetolujuutta on pyritty nostamaan mm. nanoparttikeleita lis\xc3\xa4\xc3\xa4m\xc3\xa4ll\xc3\xa4 ja palladium-pohjaisten seoksien murtolujuus on osoittautunut lupaavaksi nousten l\xc3\xa4helle vahvimpien ter\xc3\xa4sten arvoja.\n_START_SECTION_\nSovellukset\n_START_PARAGRAPH_\nYksi kaupallisesti tuotettu amorfisen metallin sovellus on Vitreloy 1, joka sis\xc3\xa4lt\xc3\xa4\xc3\xa4 41,2\xc2\xa0% zirkoniumia, 13,8\xc2\xa0% titaania, 12,5\xc2\xa0% kuparia, 10\xc2\xa0% nikkeli\xc3\xa4 ja 22,5\xc2\xa0% berylliumia. Vitreloy 1 kehitettiin vuonna 1992 Kalifornian teknillisen instituutin energialaitoksen ja NASAn yhteisty\xc3\xb6n\xc3\xa4, kun he yrittiv\xc3\xa4t l\xc3\xb6yt\xc3\xa4\xc3\xa4 uusia ilmakeh\xc3\xa4n ja avaruuden aineita. Kovuutensa ja elastisuutensa vuoksi sit\xc3\xa4 k\xc3\xa4ytet\xc3\xa4\xc3\xa4n mm. golfpalloissa, suksissa, pes\xc3\xa4palloissa ja tennismailoissa. _NEWLINE_Muita tunnettuja sovelluksia on Ti\xe2\x82\x84\xe2\x82\x80Cu\xe2\x82\x83\xe2\x82\x86Pd\xe2\x82\x81\xe2\x82\x84Zr\xe2\x82\x81\xe2\x82\x80 ja Mg\xe2\x82\x86\xe2\x82\x80Zn\xe2\x82\x83\xe2\x82\x85Ca\xe2\x82\x85, joiden hy\xc3\xb6tyk\xc3\xa4ytt\xc3\xb6\xc3\xa4 l\xc3\xa4\xc3\xa4ketieteess\xc3\xa4 tutkitaan. Ti\xe2\x82\x84\xe2\x82\x80Cu\xe2\x82\x83\xe2\x82\x86Pd\xe2\x82\x81\xe2\x82\x84Zr\xe2\x82\x81\xe2\x82\x80 ei uskota aiheuttavan karsinogeeneja ja se on kolme kertaa vahvempaa kuin titaani. Se on melkein yht\xc3\xa4 joustavaa kuin luut ja sill\xc3\xa4 on korkea rasituksen kest\xc3\xa4vyys. Muokkaamalla metallin rakennetta lasers\xc3\xa4teill\xc3\xa4, voidaan se biologisesti liitt\xc3\xa4\xc3\xa4 luuhun. Metallia Mg\xe2\x82\x86\xe2\x82\x80Zn\xe2\x82\x83\xe2\x82\x85Ca\xe2\x82\x85:a tutkitaan sen biomateriaalisuutensa vuoksi. Mg\xe2\x82\x86\xe2\x82\x80Zn\xe2\x82\x83\xe2\x82\x85Ca\xe2\x82\x85:n voitaisiin hy\xc3\xb6dynt\xc3\xa4\xc3\xa4 luihin kiinnitett\xc3\xa4viksi ruuveiksi, neuloiksi tai laatoiksi. _NEWLINE_Amorfisten metallien kehitys on viel\xc3\xa4 aluillaan ja tarvitaan monia testej\xc3\xa4 ennen kuin niit\xc3\xa4 voi k\xc3\xa4ytt\xc3\xa4\xc3\xa4 esim. ilmailuissa tai autoissa. T\xc3\xa4ll\xc3\xa4 hetkell\xc3\xa4 amorfisia metalleja k\xc3\xa4ytet\xc3\xa4\xc3\xa4n urheiluv\xc3\xa4lineiden ja l\xc3\xa4\xc3\xa4ketieteen lis\xc3\xa4ksi, partateriss\xc3\xa4, panssareissa, k\xc3\xa4nnyk\xc3\xb6iden kuorissa ja joissain kelloissa sek\xc3\xa4 sormuksissa.'